"Efikasno" domaće pravosuđe, plus srpski inat - i dobije se rekord - 43 godine suđenja u kojem učestvuje porodica Đuričić iz Bratačića kod Osečine.

Foto: P. Vujanac, Grafički studio RAS / RAS Srbija Mile Đuričić (53): Već je treća generacija u sporu

Povod za parnicu u kojoj su se smenile tri generacije Đuričića - opet srpska klasika - imovina.

Da se objasni kako i zašto je počela ova sudanija, niti je lako, niti ima dovoljno mesta, niti su sami aktuelni akteri apsolutno sigurni u to. Mnogobrojna familija Đuričića nekada je bila najbogatija u selu, a onda su među njima počele imovinske deobe. Neke od njih bile su regulisane testamentom, a neke nisu. Neki od potomaka smatrali su da nisu dobili šta im pripada, dok su se neki sami proglasili naslednicima i počeli da rasprodaju zemlju.

Niko od njih nije "popuštao" u stavu da "ima pravo", pa je ishod 43 godine nezavršene ostavinske rasprave u kojoj učestvuju Svetozar (82) i njegov sin Mile (53) Đuričić, kao treća generacija iz nekada složne, porodične zadruge.

- Reč je o 32 hektara zemlje i šume koje ni posle skoro pola veka ne možemo da podelimo kao ljudi. Otac je prvo suđenje imao 1972. godine kada je počela ostavinska rasprava iza pokojnog dede Jevrema, a godinu dana kasnije iza njegovog pokojnog brata Jovana. Suđenjem je obuhvaćeno 140 imovinskih predmeta i održano je više od 1.000 ročišta. Počelo je pred Opštinskim sudom u Osečini, sad je pred sudom u Valjevu, jer je u međuvremenu Osečina izgubila sud. Iz prve generacije učesnika u sporu svi su umrli, iz druge ih je polovina živo, ja sam, eto, treća. Sve ovo do sada nas je koštalo više od 90.000 evra, koliko ne vredi ni sva imovina - priča Mile za "Blic".

Kako kaže, neslavni rekord ne bi bio na obrazu Đuričića iz Bratačića, nekada ustanicima i trgovcima, da su se sudije i advokati držali pravde.

- Naučio sam sve zakone i knjige sa Pravnog fakulteta, sam sebe zastupam, pišem žalbe, predstavke i tužbe, a po struci sam metalostrugar - kaže Đuričić, dodajući da je na desetine dopisa o tome kako su "radile" sudije u njegovom slučaju poslao na adrese od Vrhovnog saveta sudstva do premijera, ali pomoći nema.

"Blic" pred sudom zatiče i Radoja Đuričića (73), jednu od mnogobrojnih "drugih" strana, koji je u spor uključen "samo" sedam godina.

- I moj advokat je digao ruke od ovoga, jer posle pola veka više niko ne može da pohvata ko je prav a ko kriv - kaže Radoje.

Za spor sa ovim rođakom, inače, Mile Đuričić je tražio izuzeće postupajućeg sudije, predsednice i celokupnog Osnovnog suda u Valjevu. Nema sumnje da zato u ovoj "seriji" sledi i ono - "nastaviće se".